หลีเยวี่ย

**หลีเยวี่ย** () เป็นชาติสมมุติในวิดีโอเกม *[[เก็นชินอิมแพกต์]]* ซึ่งพัฒนาโดย มิโฮโยะ ตั้งอยู่ทางตะวันออกของทวีปเทย์วัต และทำหน้าที่เป็นสถานที่หลักในบทแรกของเนื้อเรื่องหลักของเกม เมืองหลวงคือท่าเรือหลีเยวี่ย หลีเยวี่ยยึดมั่นในแนวคิดเรื่อง “พันธสัญญา” โดยมีเทพผู้พิทักษ์คือเทพหิน "เร็กซ์ ลาพิส (Rex Lapis)" หรือ ราชาแห่งหิน หรือที่รู้จักในนาม จงหลี ประเทศนี้ถูกปกครองโดยคณะเจ็ดดาวแห่งหลีเยวี่ย (Liyue Qixing) เทศกาลสำคัญของหลีเยวี่ย ได้แก่ เทศกาลโคมลอย และเทศกาลมูนเชส

การสร้างหลีเยวี่ยใช้เวลาหนึ่งปี และการออกแบบได้รับแรงบันดาลใจจากประเทศจีนโบราณ โดยอ้างอิงงานศิลปะจากอุทยานป่าแห่งชาติจางเจียเจี้ย เขตหวงหลง ภูมิทัศน์กุ้ยหลิน เมืองโบราณเฟิ่งหวง และวัดแขวนในมณฑลซานซี ฉากนี้ได้รับเสียงตอบรับเชิงบวก และได้รับการยกย่องว่าเป็นสัญลักษณ์ของวัฒนธรรมจีนภายในเกม

## ฉาก
*หลีเยวี่ย* (Liyue) เป็นภูมิภาคที่ได้รับแรงบันดาลใจจากประเทศจีนในเกม *เก็นชินอิมแพกต์* ประเทศธาตุหินตั้งอยู่ทางตะวันออกของเทย์วัต และเป็นประเทศที่ก่อตั้งขึ้นเก่าแก่ที่สุดบนทวีปนี้

ตามตำนานเล่าว่าเมื่อราว 3,700 ปีก่อน เร็กซ์ ราพิส หรือ ราชาแห่งหิน ได้ก่อตั้งหลีเยวี่ย เทพธิดากุ้ยจง (Guizhong) เป็นผู้คุ้มครองภูเขาเทียนเหิง (Mt. Tianheng) และได้สร้างกลไกจิ้งจอกพรางตา (Guizhong Ballista)  นางนำชาวเหมืองดั้งเดิมอพยพไปทางเหนือของภูเขาเทียนเหิงเพื่อพัฒนาเกษตรกรรม ราว 2,000 ปีก่อน สงครามเทพเจ้า (Archon War) ได้ปะทุขึ้น ส่งผลให้ที่ราบกุ้ยหลี่ถูกทำลายและกุ้ยจงเสียชีวิต เทพเกลือ (God of Salt) ผู้ที่นำผู้ลี้ภัยไปตั้งศาสนสถานที่ซัล เทอร์เร (Sal Terrae) ก็ถูกเทพเจ้าแห่งหิน (Lord of Geo) สังหาร หลังจากนั้น ราชาแห่งหินจึงนำประชาชนอพยพไปทางใต้ของภูเขาเทียนเหิง สมรภูมิสุดท้ายของสงครามเทพเจ้าได้ย้ายไปยังป่าหินกุ้ยหยุน (Guyun Stone Forest) ที่นั่น ราชาแห่งหินได้สังหารเทพอสูรและปลดปล่อยยักษานักรบห้ายักษา (Five Yakshas) จากการเป็นทาส พร้อมทั้งทำสัญญากับพวกเขา

ก่อนสิ้นสุดสงครามเทพเจ้า เทพเซียนจ้าววังวนเมฆา ได้หักเขาของตนเพื่อพยุงภูเขาเทียนเหิงที่เสียหาย เลือดของนางไหลกลายเป็นแม่น้ำที่ก่อรูปเป็นที่ราบปี้สุ่ย (Bishui Plain) และทำให้ซากศาสนสถานซัล เทอร์เรจมอยู่ใต้น้ำ สงครามสิ้นสุดลงเมื่อพันปีก่อน โดยราชาแห่งหินได้ปราบเทพอสูรที่เหลืออยู่ ณ ป่าหินกุ้ยหยุน ยักษานักรบและเซียนทั้งหลายได้ชำระล้างวิญญาณชั่วร้ายที่ตกค้าง เวลานี้มีเพียง  หรือ "ยักษานักรบปีกทอง" เท่านั้นที่ยังคงอยู่จากห้ายักษานักรบ ประชาชนหลีเยวี่ยหันมาให้ความสำคัญกับการค้า โดยมี หลีเยวี่ยชีชิง (Liyue Qixing) ซึ่งเป็นตัวแทนของ 7 กำลังการค้าควบคุมการปกครองประเทศ กองทัพมิลเลอลิธ (Millelith) ซึ่งเป็นกองทัพมนุษย์กล้าหาญภายใต้ราชาแห่งหินได้ถูกก่อตั้งขึ้น ส่วนเหล่าเซียนได้ถอยร่นไปยังเขาเจวี๋ยอวิ่น (Jueyun Karst) ขณะที่ราชาแห่งหินคอยกำกับดูแลเศรษฐกิจของหลีเยวี่ยและสถาปนาอัญเชิญเซียน (Rite of Descension) ท่าเรือหลีเยวี่ยก็เริ่มก่อตัวขึ้น

เมื่อนักเดินทางมาถึงราชาแห่งหิน ได้แปลงร่างเป็น "จงหลี" และจัดฉากการตายของตนเอง ทำให้เกิดความขัดแย้งระหว่างเหล่าเซียนและหลีเยวี่ยชีชิงซึ่งทำหน้าที่เป็นผู้ปกครองชั่วคราว ในความวุ่นวายครั้งนี้ นักการทูตฟาตุยและแม่ทัพใหญ่  หรือที่รู้จักในนาม "ไชลด์" (Childe) ได้อัญเชิญเทพอสูรโอโซล (Osial) ที่ถูกผนึกออกมา และโจมตีท่าเรือหลีเยวี่ยอย่างกะทันหัน ด้วยความร่วมมือของหลีเยวี่ยชีชิงและเหล่าเซียน นักเดินทางสามารถต่อสู้และปราบโอโซลได้สำเร็จ โดย  ใช้ห้องหยก (Jade Chamber) ผนึกมันอีกครั้ง หลังจากนั้นราชาแห่งหินก็สละตำแหน่งการปกครอง และหลีเยวี่ยชีชิงเข้ามารับอำนาจทั้งหมด นับเป็นการเปลี่ยนผ่านจากการปกครองโดยเทพเจ้าและเซียน สู่การปกครองโดยมนุษย์

เทศกาลสำคัญของหลีเยวี่ยได้แก่ เทศกาลโคมลอย (Lantern Rite Festival) ซึ่งได้รับแรงบันดาลใจจากเทศกาลโคมลอยในช่วงตรุษจีน ในเทศกาลนี้ซึ่งตรงกับคืนวันเพ็ญแรกของปี ผู้คนจะปล่อย “โคมเสี่ยว” และ “โคมหมิงเสี่ยว” สู่ท้องฟ้ายามค่ำคืน และการจุดดอกไม้ไฟก็เป็นกิจกรรมสำคัญที่ขาดไม่ได้ของชาวหลีเยวี่ย. ส่วนเทศกาลมูนเชสจัดขึ้นเพื่อเฉลิมฉลองฤดูใบไม้ร่วง ถนนและอาคารต่าง ๆ จะถูกประดับตกแต่งด้วยบรรยากาศเทศกาล และมีร้านค้าบางแห่งตั้งแผงขายสินค้าเพื่อดึงดูดผู้คน อาหารขึ้นชื่อของหลีเยวี่ยได้แก่ ก๋วยเตี๋ยวหนวดมังกร (Dragon Beard Noodles), เนื้อมอร่า (Mora Meat), เนื้อผัดไฟแรง (Stir-Fried Filet), พายพระจันทร์ (Moon Pie), ลูกชิ้นกุ้งทอง (Golden Shrimp Balls), เต้าหู้ดอกเอื้อง (Oncidium Tofu) และอีกหลายเมนู

## การออกแบบและการสร้าง

ทีมผู้พัฒนาเกมระบุว่า หลีเยวี่ย ถูกสร้างขึ้นภายใต้แนวคิดแฟนตาซีจีน ตั้งแต่ขั้นตอน การทดสอบกล่องขาว ไปจนถึงการออกแบบศิลป์และการสร้างฉาก ใช้เวลาหนึ่งปีในการพัฒนา โดยหลีเยวี่ยเปิดให้เล่นอย่างเป็นทางการเมื่อวันที่ 19 มีนาคม ค.ศ. 2020 และมีพื้นที่มากกว่าภูมิภาคแรกคือ มอนด์ชตัดท์ ประมาณ 1.5 เท่า ในเกม หลีเยวี่ยตั้งอยู่ทางตะวันออกของทวีปเทย์วาต มีพรมแดนติดกับมอนด์ชตัดท์ทางตะวันออกเฉียงเหนือและเผชิญหน้ากับภูเขาเทียนเหิงทางตะวันตก หลีเยวี่ยมีภูมิประเทศที่หลากหลาย โดยภูเขาหินทรายเป็นเอกลักษณ์ซึ่งสะท้อนถึงอำนาจการปกครองของเทพหิน พื้นที่มีทั้งชายหาด น้ำตก ทุ่งหญ้า ภูเขาสูงตระหง่าน และป่าหิน

พืชพรรณในระดับกลางของภูเขามีต้นปอปลาร์ ขณะที่ที่สูงกว่าจะมีต้นตะขบและต้นสน ส่วนที่ราบและริมแม่น้ำมีไผ่ พลัม และแปะก๊วย ส่วนสัตว์ที่พบได้ เช่น นกกระเรียนและกิ้งก่าที่อาศัยตามหน้าผา ทีมพัฒนายังใส่ใจในการสร้างระบบนิเวศของหลีเยวี่ย ทั้งสภาพอากาศ พืชพรรณ และสัตว์ป่า เนื่องจากธีมของหลีเยวี่ยคือธาตุดิน สีสันของภูมิทัศน์จึงเน้นโทนอบอุ่น

ผู้เล่นจะเข้าสู่หลีเยวี่ยจากมอนด์ชตัดท์ผ่านซุ้มหินที่อ้างอิงจากโครงสร้างคาสต์ (karst arch)  ซึ่งในช่วงแรกถูกออกแบบให้เหมือน หุบเขาแคบ ก่อนที่จะพัฒนาต่อโดยใช้แรงบันดาลใจจากเส้นทางโบราณบนหน้าผาของจีน เมื่อผ่านเข้ามาจะพบกับที่ราบน้ำท่วมถึงแห่ง ทุ่งปี้สุ่ย หรือที่รู้จักในชื่อ "หนองน้ำตี้ฮวา" ซึ่งได้แรงบันดาลใจจากภูมิทัศน์กุ้ยหลิน และ หยางซั่ว ที่มีภูเขาหินปูนติดต่อกัน เครือข่ายลำน้ำหนาแน่น และดอกไม้ลอยน้ำสีสันสดใส สิ่งปลูกสร้างที่โดดเด่นคือ "วังซูอินน์" ได้แรงบันดาลใจจากสถาปัตยกรรม เตี้ยวเจียโหลว ของภาคใต้ และมีบรรยากาศคล้ายโรงเตี๊ยมในภาพยนตร์ *[[เดชคัมภีร์แดนพยัคฆ์]]*

พื้นที่ตอนเหนือคือ "หมู่บ้านชิงเจ๋อ" เป็นหมู่บ้านเงียบสงบที่มีนาขั้นบันไดจำนวนมาก ได้แรงบันดาลใจจากนาขั้นบันไดหลงจี๋ ลำน้ำสาขาของแม่น้ำปี้สุ่ยไหลลงมาจากหนองน้ำตี้ฮวาและไปรวมกันที่ "บ่อน้ำลู่ฮวา" ซึ่งได้รับแรงบันดาลใจจากแอ่งน้ำหินปูนห้าสีในพื้นที่หวงหลง มณฑลเสฉวน น้ำในบ่อน้ำลู่ฮวาถูกออกแบบให้ใช้วัสดุแตกต่างจากน้ำในพื้นที่อื่น ๆ ของเกม ทำให้ดูสวยงามในสภาพแสงที่หลากหลาย

ภูมิประเทศเจวี๋ยหยวิ่นใกล้ภูเขาเทียนเหิงได้รับแรงบันดาลใจจากภูเขาเทียนเหมินในจางเจียเจี้ย โดยมีสะพานแขวนและถนนไม้พาดผ่านหุบผา ล้อมรอบด้วยหมอกตลอดทั้งปี ซึ่งถูกออกแบบให้เป็นที่พำนักของเหล่าเซียนผู้พิทักษ์หลีเยวี่ย

เมื่อผ่านภูเขาเทียนเหิงไป จะถึงเมืองท่าการค้า "ท่าเรือหลีเยวี่ย" โดยประตูทางเข้าท่าเรือได้แรงบันดาลใจจาก "ถ้ำเทียนเหมิน" ซึ่งทีมงานต้องการสร้างความแตกต่างทางภาพและพื้นที่อย่างชัดเจนเพื่อเน้นเอกลักษณ์ทางธรรมชาติและวัฒนธรรมของหลีเยวี่ย สถาปัตยกรรมของท่าเรือหลีเยวี่ยได้รับอิทธิพลจากเมืองโบราณเฟิ่งหวงในมณฑลหูหนาน และวัดแขวนที่ภูเขาเหิง

พื้นที่ใหม่อย่าง หลุ่ยกว้า หรือ แคสม์ (The Chasm) เปิดให้เล่นเมื่อวันที่ 30 มีนาคม ค.ศ. 2022 ในอัปเดตเวอร์ชัน 2.6 ส่วน เฉินอวี่กู่ (Chenyu Vale) เปิดให้เล่นเมื่อวันที่ 31 มกราคม ค.ศ. 2024 ในเวอร์ชัน 4.4 โดยมีหมู่บ้านเฉียวอิงที่ขึ้นชื่อเรื่องการผลิตชา และสถาปัตยกรรมได้รับแรงบันดาลใจจากสถาปัตยกรรมหุยโจว ในหวงซาน มณฑลอานฮุย

ผู้กำกับฝ่ายศิลป์ฉากระบุว่า เกมไม่ได้คัดลอกแบบพื้นที่จริงอย่างละเอียด แต่ดึงองค์ประกอบมาสร้างใหม่เพื่อสื่อสารในรูปแบบแฟนตาซีที่ "พอเหมาะพอดี" ในระหว่างการผลิต ทีมงานได้เดินทางไปยังสถานที่ท่องเที่ยวหลายแห่งในจีนเพื่อเก็บแรงบันดาลใจ

อิน ชุนป๋อ ผู้อำนวยการและรองประธานฝ่ายปฏิบัติการเกมของ มิโฮโยะ กล่าวว่าทีมงานกังวลในตอนแรกว่า ในฐานะบริษัทเอกชน อาจถูกปฏิเสธการขออนุญาตจากสถานที่ท่องเที่ยวต่าง ๆ แต่เนื่องจากได้รับจดหมายแนะนำจาก คณะกรรมการพรรคคอมมิวนิสต์เซี่ยงไฮ้ และสำนักวัฒนธรรมและการท่องเที่ยวของเซี่ยงไฮ้ จึงทำให้ทีมได้รับโอกาสมากขึ้น

### ดนตรี
ซาวด์แทร็กดั้งเดิมของหลีเยวี่ยใช้บันไดเสียงห้าเสียงแบบดั้งเดิมของจีน การบรรเลงผสมผสานเครื่องดนตรีจีนดั้งเดิม เช่น ขลุ่ยตี้ (dizi), เอ้อหู (erhu), กู่เจิ้ง (guzheng) และ พีพา (pipa) เข้ากับดนตรีออร์เคสตราแบบตะวันตก ทำให้เกิดการผสมผสานระหว่างดนตรีพื้นบ้านและซิมโฟนี

เพลงดั้งเดิมแต่งโดย เฉิน อวี่เผิง (Yu-Peng Chen) และบรรเลงโดยวงออร์เคสตราซิมโฟนีเซี่ยงไฮ้ บันทึกเสียงในหอแสดงดนตรีซิมโฟนีเซี่ยงไฮ้เป็นเวลา 5 วัน

### เซียน (Adepti)

เซียนเหริน (จีน: 仙人) หรือเพียงแค่ *เซียน* ซึ่งถูกแปลเป็นภาษาอังกฤษว่า *adepti* เป็นสิ่งมีชีวิตพิเศษที่มีบทบาทสำคัญในตำนานของหลีเยวี่ย และใน Genshin Impact พวกเขาถูกนำเสนอว่าเป็นสิ่งศักดิ์สิทธิ์หรือกึ่งศักดิ์สิทธิ์ที่ทำหน้าที่ปกป้องภูมิภาค ภายใต้การปกครองของมหาเทพเซียนเร็กซ์ ลาพิส (Rex Lapis)

ในลัทธิเต๋าและคติชนจีนดั้งเดิม *เซียนเหริน* คือเหล่าอมตะผู้บรรลุความเป็นหนึ่งและการหลุดพ้นผ่านการฝึกฝนและการบำเพ็ญเพียร โดยมักจะปลีกตัวออกจากโลกมนุษย์ไปพำนักอยู่ตามภูเขาศักดิ์สิทธิ์ สถานที่อยู่อาศัยของเหล่าเซียน ซึ่งในเกมใช้คำว่า Adepti Realms ถูกเรียกว่า *[[ถ้ำสวรรค์|ตงเทียน]]* (洞天) ในลัทธิเต๋า โดยบ้านของผู้เล่น (ในภาษาอังกฤษเรียกว่า Serenitea Pot) ตั้งชื่อตามตงเทียนที่มีชื่อเสียง คือ ลั่วฝู

ในเกม คำเรียกขานเต็มของเหล่าเซียนถูกแปลว่า “ผู้ยิ่งใหญ่และผู้ส่องสว่าง” (mighty and illuminated) ซึ่งมาจากคำว่า ซานเหยียนอู่เซี่ยน (三眼五显) ที่มีความหมายตรงตัวว่า “สามตาและห้าอวตาร” คำนี้มีที่มาจากประวัติศาสตร์ซึ่งเชื่อมโยงกับเทพผู้พิทักษ์ในลัทธิเต๋า ฮั่วกวงเทียนหวัง (华光天王) ผู้ปรากฏในนวนิยาย Journey to the South สมัยราชวงศ์หมิง และในวรรณกรรมเหนือธรรมชาติของจีนยุคราชวงศ์ปลาย ๆ 

อย่างไรก็ตาม ในคติจีนดั้งเดิม สิ่งมีชีวิตทุกชนิดสามารถบรรลุเป็นเซียนได้ แต่ผู้พัฒนาเกมได้ตั้งใจปรับเปลี่ยนแนวคิดนี้ โดยจำกัดสถานะของเซียนให้เป็นสิ่งมีชีวิตที่ไม่ใช่มนุษย์เท่านั้น

## อิทธิพล
ในช่วงก่อนเทศกาลตรุษจีนปี 2022 *[[เก็นชินอิมแพกต์]]* ได้ปล่อยวิดีโอการแสดงงิ้วของตัวละครจากเมืองหลีเยวี่ย อวิ๋นจิ่น เรื่อง "The Divine Damsel of Devastation" ซึ่งมียอดเข้าชมมากกว่า 30 ล้านครั้งทั่วโลกภายในหนึ่งปี
เมื่อวันที่ 9 ตุลาคม ค.ศ. 2022 *เก็นชินอิมแพกต์* ได้เปิดตัวภาพยนตร์เรื่องแรกในชุด "Gourmet Tour: Liyue's Cuisine Collection" ที่นำเสนอขั้นตอนการทำอาหารชื่อดัง "ซุปหน่อไม้ตุ๋นช้า" โดยวิดีโอดังกล่าวมียอดเข้าชมมากกว่า 2 ล้านครั้งบนบิลิบิลิ และยูทูบ ภายในวันแรกภายในวันแรก
ในช่วงเทศกาลตรุษจีนปี 2023 ทีมงาน *เก็นชินอิมแพกต์* ได้ร่วมมือกับSouthern Weekly เปิดตัวซีรีส์สารคดีมรดกที่จับต้องไม่ได้เรื่อง "A Journey of Art and Heritage" โดยมุ่งเน้นไปที่งานหัตถกรรมดั้งเดิม เช่น การพิมพ์ภาพไม้ และ การแกะสลัก ซีรีส์นี้สำรวจผลงานของทายาทมรดกภูมิปัญญาทางวัฒนธรรมที่จับต้องไม่ได้ของจีนหลายคน โดยใช้รูปแบบเหล่านี้ในการถ่ายทอดตำนานเซียนและวิถีชีวิตเมืองหลีเยวี่ย ทั้งนี้ยังมีการปล่อยสารคดีสั้นหลายตอนที่นำเสนอขั้นตอนการสร้างสรรค์ผลงานของช่างฝีมือเหล่านี้ด้วย

## อ้างอิง

หมวดหมู่:สถานที่ในเก็นชินอิมแพกต์
หมวดหมู่:ประเทศสมมุติ